
LIETUVOS RESPUBLIKOS APLINKOS MINISTRAS



ĮSAKYMAS

DĖL LIETUVOS RESPUBLIKOS APLINKOS MINISTRO 2015 M. SPALIO 16 D.  ĮSAKYMO NR. D1-747 „DĖL SPECIALIŲJŲ APSAUGOS IR STICHINIŲ NELAIMIŲ PADARINIŲ ŠALINIMO MIŠKUOSE PRIEMONIŲ NUSTATYMO“ PAKEITIMO

2023 m. kovo 23 d. Nr. D1-86
Vilnius

1.	 P a k e i č i u  Lietuvos Respublikos aplinkos ministro 2015 m. spalio 16 d. įsakymą Nr. D1‑747 „Dėl Specialiųjų apsaugos ir stichinių nelaimių padarinių šalinimo miškuose priemonių nustatymo“ ir jį išdėstau nauja redakcija:

„LIETUVOS RESPUBLIKOS APLINKOS MINISTRAS



ĮSAKYMAS

DĖL SPECIALIŲJŲ APSAUGOS IR STICHINIŲ NELAIMIŲ PADARINIŲ ŠALINIMO MIŠKUOSE PRIEMONIŲ NUSTATYMO

Vadovaudamasis Lietuvos Respublikos miškų įstatymo 18 straipsnio 3 dalimi:
1. N u s t a t a u  šias specialiąsias apsaugos ir stichinių nelaimių (miškų stichinė nelaimė – įvykis, kai dėl biotinių ir (arba) abiotinių veiksnių savivaldybės teritorijoje išdžiūvo, išversta, išlaužyta, išdegė arba kitaip pažeista daugiau kaip 25 tūkst. kubinių metrų medynų) padarinių šalinimo miškuose priemones:
1.1. informacinė priemonė (pranešimai apie miškų stichines nelaimes viešai skelbiami Lietuvos Respublikos aplinkos ministerijos, Valstybinės miškų tarnybos ir valstybės įmonės Valstybinių miškų urėdijos interneto svetainėse ir kitose visuomenės informavimo priemonėse. Šios priemonės įgyvendinimą užtikrina Aplinkos ministerija, Valstybinė miškų tarnyba ir valstybės įmonė Valstybinių miškų urėdija);	
1.2. specialiosios apsaugos ir stichinių nelaimių padarinių šalinimo miškuose priemonės, kurių taikymą turi užtikrinti valstybės įmonė Valstybinių miškų urėdija:
1.2.1. kreipimasis į savivaldybių vykdomąsias institucijas uždrausti arba apriboti fizinių asmenų lankymąsi stichinių nelaimių pažeistuose miškuose;
1.2.2. vietos gyventojų perspėjimas, bendradarbiaujant su savivaldybių administracijomis, apie planuojamas taikyti ir (ar) taikomas specialiąsias apsaugos ir stichinių nelaimių padarinių šalinimo miškuose priemones; 
1.2.3. informacinių ženklų, kuriais teikiama informacija apie planuojamas taikyti ir (ar) taikomas specialiąsias apsaugos ir stichinių nelaimių padarinių šalinimo miškuose priemones, įrengimas; 
1.2.4. stichinių nelaimių padariniams šalinti būtinų miško kelių pravažumo užtikrinimas (užverstų medžių pašalinimas, sniego nuvalymas ir kt.) ir (ar) privažiavimų įrengimas; 
1.2.5. medienos, pagamintos likviduojant stichinių nelaimių padarinius valstybiniuose miškuose, kuriuose kompleksinę miškų ūkio veiklą vykdo valstybės įmonė Valstybinių miškų urėdija, apsaugos nuo medžių liemenų pavojingų kenkėjų (valstybiniuose miškuose) organizavimas vadovaujantis Miško sanitarinės apsaugos taisyklėmis, patvirtintomis Lietuvos Respublikos aplinkos ministro 2007 m. balandžio 11 d. įsakymu Nr. D1-204 „Dėl Miško sanitarinės apsaugos taisyklių patvirtinimo“; 
1.2.6. būtinų darbų valstybiniuose miškuose, kad  kuo skubiau būtų pašalinti stichinių nelaimių miškuose padariniai, organizavimas vykdant Valstybinės miškų tarnybos nurodymus;
1.3. specialiosios apsaugos ir stichinių nelaimių padarinių šalinimo miškuose priemonės, kurių taikymą turi užtikrinti Valstybinė miškų tarnyba:
1.3.1. specialiųjų apsaugos ir stichinių nelaimių padarinių šalinimo priemonių taikymo koordinavimas šalies mastu;
1.3.2. pranešimas ir nurodymas miško valdytojams, savininkams ir naudotojams apie būtinas vykdyti sanitarinės miško apsaugos priemones pagal Miško sanitarinės apsaugos taisykles; 
1.3.3. leidimų kirsti mišką sanitariniais miško kirtimais, numatytais šalinant stichinių nelaimių miškuose padarinius, išdavimas neatsižvelgiant į Miško kirtimų taisyklių, patvirtintų Lietuvos Respublikos aplinkos ministro 2010 m. sausio 27 d. įsakymu Nr. D1-79 „Dėl Miško kirtimų taisyklių patvirtinimo“, 85 punkte nustatytus draudimus dėl miško kirtimų vykdymo laiko ir netaikant miško valdytojui patvirtintos metinės miško kirtimo normos;
1.3.4. miško valdytojų, savininkų ir naudotojų konsultavimas specialiųjų apsaugos ir stichinių nelaimių padarinių šalinimo priemonių taikymo klausimais;
1.4. specialiosios apsaugos ir stichinių nelaimių padarinių šalinimo miškuose priemonės, kurių taikymą turi užtikrinti miško valdytojai, savininkai ir naudotojai:
1.4.1. stichinių nelaimių pažeistų miškų apžiūra per 10 kalendorinių dienų nuo pranešimo apie miškų stichinę nelaimę paskelbimo;
1.4.2. pranešimas Valstybinei miškų tarnybai apie miško kenkėjų, miško ligų ar abiotinių veiksnių pažeidimus miško valdoje (valdose) per 5 kalendorines dienas juos pastebėjus;
1.4.3. sanitarinės miško apsaugos priemonių įgyvendinimas laiku pagal Valstybinės miškų tarnybos nurodymus.
2. N u s t a t a u, kad būtinas finansavimas stichinių nelaimių miškuose padariniams likviduoti skiriamas iš Bendrųjų miškų ūkio reikmių finansavimo programos.“
2. N u s t a t a u, kad šis įsakymas įsigalioja 2023 m. liepos 1 d.



Aplinkos ministras						Simonas Gentvilas

